[四·一] 子曰:“里仁为美①。择不处仁②,焉得知③?”
[四·二] 子曰:“不仁者不可以久处约④,不可以长处乐。仁者安仁,知者利仁。”
[四·三] 子曰:“唯仁者能好人⑤,能恶人⑥。”
[四·四] 子曰:“苟志于仁矣⑦,无恶也。”
[四·五] 子曰:“富与贵,是人之所欲也,不以其道得之,不处也。贫与贱,是人之所恶也,不以其道得之⑧,不去也。君子去仁,恶乎成名⑨?君子无终食之间违仁⑩,造次必于是⑪,颠沛必于是。”
[四·六] 子曰:“我未见好仁者,恶不仁者。好仁者,无以尚之⑫;恶不仁者,其为仁矣,不使不仁者加乎其身。有能一日用其力于仁矣乎?我未见力不足者。盖有之矣⑬,我未之见也。”
[四·七] 子曰:“人之过也,各于其党⑭。观过,斯知仁矣⑮。”
[四·八] 子曰:“朝闻道,夕死可矣。”
[四·九] 子曰:“士志于道,而耻恶衣恶食者,未足与议也。”
[四·十] 子曰:“君子之于天下也,无適也⑯,无莫也⑰,义之与比⑱。”
[四·十一] 子曰:“君子怀德,小人怀土;君子怀刑,小人怀惠。”
[四·十二] 子曰:“放于利而行⑲,多怨。”
[四·十三] 子曰:“能以礼让为国乎,何有⑳?不能以礼让为国,如礼何?”
[四·十四] 子曰:“不患无位,患所以立。不患莫己知,求为可知也。”
[四·十五] 子曰:“参乎㉑!吾道一以贯之㉒。”曾子曰:“唯㉓。”子出,门人问曰:“何谓也?”曾子曰:“夫子之道,忠恕而已矣。”
[四·十六] 子曰:“君子喻于义㉔,小人喻于利。”
[四·十七] 子曰:“见贤思齐焉,见不贤而内自省也。”
[四·十八] 子曰:“事父母几㉕谏,见志不从,又敬不违,劳而不怨。”
[四·十九] 子曰:“父母在,不远游,游必有方。”
[四·二十] 子曰:“三年无改于父之道,可谓孝矣。”
[四·二十一] 子曰:“父母之年,不可不知也。一则以喜,一则以惧。”
[四·二十二] 子曰:“古者言之不出,耻躬之不逮也㉖。”
[四·二十三] 子曰:“以约失之者鲜矣㉗。”
[四·二十四] 子曰:“君子欲讷于言而敏于行㉘。”
[四·二十五] 子曰:“德不孤,必有邻。”
[四·二十六] 子游曰:“事君数㉙,斯辱矣;朋友数,斯疏矣。”